**KAIŠIADORIŲ RAJONO SAVIVALDYBĖS**

**JAUNIMO REIKALŲ TARYBOS**

**SUSIRINKIMO PROTOKOLAS**

2022-10-17 Nr. 25

Susirinkimo vieta: Katedros g. 4 Kaišiadorys

Susirinkimo pirmininkė – Rugilė Grendaitė.

Susirinkimo sekretorė – Eglė Grendienė.

# Dalyvavo:

# Vytenis Tomkus

# Rugilė Grendaitė (nuotoliniu)

# Ugnė Morkūnaitė

* Eglė Grendienė
* Kotryna Jašauskaitė
* Viktorija Kanapinskaitė
* Ilona Grabijolienė
* Edita Levansavičiūtė
* Giedrė Pavasarytė

DARBOTVARKĖ:

1. Jaunimo politikos finansavimas.

2. Jaunimo įsitraukimas į renginių organizavimą.

3. Bendradarbiavimas su užsienio miestų partnerių jaunimu ir nevyriausybinėmis organizacijomis.

1. SVARSTYTA. Jaunimo politikos finansavimas.

Jaunimo reikalų koordinatorė pristato jaunimui skirtų lėšų pokytį nuo 2013 metų (1 priedas). Vytenis Tomkus ir Rugilė Grendaitė pasidžiaugia, kad pokytis labai ženklus – lėšos, skiriamos jaunimui, gerokai išaugo. Aptariamas 2023 metų jaunimo biudžeto projektas (2 priedas). Didėja atviro darbo su jaunimu išlaidos, nes prisijungia dar viena atvira jaunimo erdvė Žiežmariuose. Nežymiai siūloma padidinti jaunimo savanoriškos tarnybos finansavimą, nes ir Jaunimo reikalų agentūra padidino mokestį už savanorį savanorišką veiklą organizuojančiai organizacijai. Vyksta diskusija apie mobilų darbą. Vytenis Tomkus akcentuoja, kad, kai jaunimo centras turės daugiau darbo su jaunimu patirties, kitais metais galės įgyvendinti ir mobilų darbą Kaišiadorių rajone. O 2023 metais reikia padėti „įsivažiuoti“ į darbus atvirai jaunimo erdvei Žiežmariuose. Vytenis Tomkus sako, kad mokinių įdarbinimas labai svarbu, todėl klausia jaunimo, ar jiems tai aktualu. Ugnė Morkūnaitė ir Kotryna Jašauskaitė sako, kad viskas priklauso nuo verslo ir viešinimo. Bendru sutarimu reikia įtraukti į biudžetą 6000 Eur jaunimo vasaros metu įdarbinimui. Dar planuojama papildomai įtraukti į veiklas ir karjeros konsultantus. Rugilė Grendaitė informuoja, kad kitose Savivaldybėse yra dalyvaujamasis mokinių biudžetas. Taryba diskutuoja apie dabartinę situaciją mokyklose ir moksleivių iniciatyvų finansavimą. Rugilė Grendaitė akcentuoja, kad taip pat ateityje svarbu dar kalbėti apie finansinį raštingumą ir jaunimo emocinės sveikatos tyrimo rezultatus ir jų įgyvendinimą.

NUTARTA. Siūlyti Administracijai 2023 metų biudžete jaunimo iniciatyvoms remti skirti 5000 Eur, atviram darbui su jaunimu – 102100 Eur, jaunimo savanoriškos tarnybos įgyvendinimui – 1500 Eur, jaunimo vasaros užimtumui skirti 6000 Eur.

2. SVARSTYTA. Jaunimo įsitraukimas į renginių organizavimą.

Vyksta diskusija su Švietimo, kultūros ir sporto skyriaus patarėja Ilona Grabijoliene apie jaunimo įtraukimą į renginių organizavimą. Rugilė Grendaitė akcentuoja, kad pačios svarbiausios yra valstybinės šventės ir į jas būtina įtraukti jaunimą. Taip pat jaunimas galėtų būti įtrauktas į darbo grupes, kurios organizuoja eglutės įžiebimą ir miesto šventes „Skambėkit, Kaišiadorys“ ar „Paukščių festivalis“.

Ilona Grabijolienė klausia, ar atskiriame rajoną ir miestą. Rugilės Grendaitės nuomone, bent jau seniūnijose organizuojamuose renginiuose turėtų būti įtraukiamas jaunimas į organizavimą. Klausiama, kas juos ten galėtų deleguoti ir kokia būtų tvarka. Kitas klausimas, ką jaunimas ten darytų, nes neužtektų tik atvykti į kultūros centrą. Viktorija Kanapinskaitė pastebi, kad jaunimas turėtų atvykti jau su pasiūlymais, pavyzdžiui, „Paukščių festivalyje“ kiekvienas atsineša savo idėją ir, jei ji yra patvirtinama, toliau pats ir įgyvendina tą idėją. Eglės Grendienės nuomone, jaunimas renginių darbo grupėse svarbus, nes gali atnešti naujų idėjų, kaip padaryti renginius patrauklesnius, taip pat pasiūlyti modernių technologinių sprendimų. Viktorija Kanapinskaitė sako, kad kitos įstaigos tada galėtų prisidėti prie tos idėjos įgyvendinimo savo resursais.

Ilona Grabijolienė akcentuoja, kad kultūros įstaigos labiau mato jaunimą kaip savanorius.

Eglė Grendienė pasidžiaugia Švietimo ir sporto paslaugų centro iniciatyvomis, kai į vasario 16-osios ėjimą ir kovo 11-osios bėgimą įsitraukia daug jaunimo. Ir klausia, gal vieną valstybinę šventę galima būtų atiduoti organizuoti jaunimui. Giedrė Pavasarytė sako, kad pastebi, jog sausio 13-oji jau sulaukia vis mažiau gyventojų įsitraukimo. Gal jaunimas galėtų padaryti tokį minėjimą patrauklesnį visuomenei.

Ilona Grabijolienė siūlo jaunimo organizacijoms kartu su kultūros įstaigomis teikti projektus Kultūros tarybai ir taip išsigryninti pačią idėją bei gauti finansavimą jai įgyvendinti. Tai gali įeiti ir valstybinės šventės, ir miesto šventės, ir kažkas visai naujo.

Labai svarbu jaunimą įtraukti į muzikos grupių parinkimą renginiuose.

Rugilė Grendaitė siūlo kultūros įstaigoms paskelbti žinutę, kad jaunimas gali pasiūlyti idėjas – minčių lietų renginiams. O mes galime apklausti jaunimą, kokių renginių kokybine prasme jie nori.

NUTARTA. Jaunimo organizacijoms siūlyti kartu su kultūros įstaigomis teikti projektus Kultūros tarybai. Kultūros įstaigoms paskelbti žinutę, kad jaunimas gali pasiūlyti idėjas – minčių lietų renginiams. Atlikti jaunimo apklausą dėl renginių.

3. SVARSTYTA. Bendradarbiavimas su užsienio miestų partnerių jaunimu ir nevyriausybinėmis organizacijomis.

Diskusija su Bendrojo skyriaus vyriausiąja specialiste Edita Levansavičiūte dėl bendradarbiavimo su užsienio miestais partneriais. Edita Levansavičiūtė prisimena, kad seniau būdavo tarptautiniai projektai su lenkais. Šiuo metu Kruonio mokykla bendradarbiauja su Bendzinu. Estai labai aktyvūs ir tikrai labai norėtų bendradarbiauti. Su Sakartvelu dar nėra pasirašytos bendradarbiavimo sutarties, bet taip pat noriai bendradarbiautų.

Eglė Grendienė siūlo, kad, į delegaciją įtraukus, pavyzdžiui, jaunimo organizacijos Lietuvos moksleivių sąjungos atstovus, jie galėtų papasakoti, kaip jie veikia mokyklų lygmenyje, kaip svarsto bendrai visiems rūpimus klausimus ir kelia juos net iki respublikinio lygio.

Edita Levansavičiūtė akcentuoja, kad svarbus klausimas dėl finansavimo. Dėl kelių žmonių į delegaciją sprendimus priima vadovai ir atskiro finansavimo nereikia, o jei vykdytų projektus, tada reikalingas projektinis finansavimas.

Artimiausias vizitas 2023 metų vasarą. Su vokiečiais bendradarbiavimas vyksta daugiau per Maltos organizaciją. Su baltarusiais bendradarbiavimas nutrūko, o vizitai į Ukrainą dabar dėl karo negalimi.

Edita Levansavičiūtė siūlo parašyti elektroninius laiškus miestams partneriams Lenkijoje, Estijoje ir Sakartvele dėl bendradarbiavimo jaunimo srityje.

NUTARTA. Siūlyti „Mazgui“ rašyti projektą dėl bendradarbiavimo. Pasiūlyti miestams partneriams Lenkijoje, Estijoje ir Sakartvele bendradarbiauti jaunimo srityje.

Susirinkimo pirmininkė Rugilė Grendaitė

Susirinkimo sekretorė Eglė Grendienė

1 priedas

|  |  |  |  |  |  |
| --- | --- | --- | --- | --- | --- |
| **Metai** | **Skirtas finansavimas jaunimo organizacijoms, Eur** | **Konkurse dalyvavusių JO skaičius** | **Finansavimo poreikis pagal paraiškas, Eur** | **Skirtas finansavimas atviram darbui su jaunimu, Eur** | **Viso skirta jaunimo politikai iš Savivaldybės biudžeto, Eur** |
| **2013** | 0 | 0 | 0 | 0 | 0 |
| **2014** | 868 | 2 | 1 446 | 290 | 1 737 |
| **2015** | 0 | 0 | 0 | 422 | 1 913 |
| **2016** | 0 | 0 | 0 | 760 | 3 000 |
| **2017** | 2 600 | 5 | 3 993 | 0 | 3 000 |
| **2018** | 3 600 | 7 | 5 008 | 0 | 4 000 |
| **2019** | 3 000 | 6 | 6 140 | 6 100 | 10 100 |
| **2020** | 5 000 | 5 | 4 800 | 6 400 | 11 400 |
| **2021** | 5 000 | 5 | 6 820 | 52 300 | 57 800 |
| **2022** | 5 000 | 6 | 9 290 | 81 100 | 102 900 |

2 priedas

|  |  |  |  |
| --- | --- | --- | --- |
| 01 | 01 | 03 | Įgyvendinti jaunimo politiką |
| 01 | 01 | 03 | 01 | Jaunimo iniciatyvų rėmimas | Savivaldybės administracijos direktorius | 5,0 |
| 01 | 01 | 03 | 02 | Atviro darbo su jaunimu įgyvendinimas | Kaišiadorių rajono švietimo ir sporto paslaugų centro direktorius | 75,6 |
| Savivaldybės administracijos direktorius | 18,0 |
| Rumšiškių kultūros centro direktorius | 8,5 |
| 01 | 01 | 03 | 03 | Mobilus darbas su jaunimu | Savivaldybės administracijos direktorius | 0,0 |
| 01 | 01 | 03 | 04 | Jaunimo savanoriškos tarnybos įgyvendinimas | Savivaldybės administracijos direktorius | 1,5 |
| 01 | 01 | 03 | 05 | Jaunimo verslumo skatinimas | Savivaldybės administracijos direktorius | 0,0 |
| 01 | 01 | 03 | 06 | Tyrimai apie jaunimo emocinę savijautą | Savivaldybės administracijos direktorius | 0,0 |
| 01 | 01 | 03 | 07 | Jaunimo užimtumas vasarą ir integracija į darbo rinką | Savivaldybės administracijos direktorius | 6,0 |
|   |   |   |   |   | Iš viso, tūkst. Eur | 114,6 |